《酬别蔡十二见赠》
唐代·权德舆

伊人茂天爵，恬澹卧郊园。傲世方隐几，说经久颛门。

浩歌曳柴车，讵羡丹毂尊。严霜被鹑衣，不知狐白温。

游心羲文际，爱我相讨论。潢污忽朝宗，传骑令载奔。

峥嵘岁阴晚，愀怆离念繁。别馆丝桐清，寒郊烟雨昏。

中饮见逸气，纵谈穷化元。伫见公车起，圣代待乞言。

作者简介：权德舆（759年－818年）， 字载之。天水略阳（今甘肃秦安东北）人，后徙居润州丹徒（今江苏镇江）。唐朝文学家、宰相，起居舍人权皋之子。权德舆掌诰九年，三知贡举，位历卿相，在贞元、元和年间名重一时。